**LECTIO DIVINA –27. NEDEĽA V ROKU A**

**VINICA, KTORÁ MOŽE SKLAMAT**

**ČÍTANIA:** Iz 5, 1-7; Ž 79; Flp 4, 6-9; Mt 21, 33-43

**Pomôcky:** Dostatočne veľký kvetináč, ktorý predstavuje náš život. Každému účastníkovi sa dá lístok, na ktorý napíše „ovocie kráľovstva”, ktoré je ochotný obetovať Pánovi.

**ÚVOD:**

*Kto chce skutočne žiť kresťanský život, musí vedieť, že jeho existencia a jeho zmysel života je v spojení s dávaním dobrého ovocia. Ovocia, ktoré nie je pre Boha, ale aby sme dosiahli šťastnejší život my i tí, ktorí nás obklopujú. Dávať ovocie znamená dávať život, hovoriť o živote, zachrániť život, dať hodnotu životu, preto spolu zo žalmistom prosme Boha o pomoc: „Príď a navštív svoju vinicu.¨*

**1. Úvodná modlitba**

Skúmal som dnes svoje ovocie.

Nenašiel som lásku.

Ó, Pane, majiteľ vinice a života,

moje ruky nepohladili a moje srdce neodpustilo.
Ó, žriedlo milosrdenstva a odpustenia!

No napriek tomu, chceš,

aby som bol stále tvojím dedičstvom:

milovaným a každý deň opatrovaným Tebou.

Lieč moje rany, vylieč moje vzdorovité srdce.

Nech nanovo zasvieti tvoja milosť nad vinicou – tvojím dedičstvom.

Prosím teba, s ktorým sme všetci ako ratolesti stále spojení.

Ty, ktorý žiješ a kraľuješ na veky vekov.

Amen.

**I. LECTIO**

 **O čom hovorí text? – Matúš 21, 33-43**

***Motivácia:*** *Obraz vinice, ktorý predstavuje kráľovstvo zverené židovskému ľudu. No tento ľud nedá očakávané ovocie. Počína si zle a zabíja tých, ktorí sú poslaní Bohom, končiac svojím vlastným synom. Ježišovi poslucháči sú však vodcovia židov, tak počúvajme.*

**Spôsob čítania:**

1. Čítať text nahlas. *(Všetci stoja.)*
2. Každý môže prečítať nahlas odsek (slovo), ktorý(é) ho nejako oslovil(o). *(Sedíme.)*

**Otázky k prečítanému:**

* Čo urobil vlastník so svojím pozemkom v podobenstve? Čo vysadil?
* Kto je poslaný, aby pozbieral úrodu vinice? Ako sa k nim správajú nájomníci?
* Koho predstavujú jednotlivé postavy? A čo predstavuje vinica?
* Ježiš zakončuje podobenstvo jednou otázkou. Ako na ňu reagujú židovské autority?
* Aký citát Ježiš pripomína tým, ktorí ho počúvali? Čo sa stane s tými, ktorí ho neposlúchajú?

**Iné biblické texty na porovnanie: Iz 5, 1-7; Ž 118, 22**

**II. MEDITATIO**

**Čo mi to hovorí? Čo nám hovorí text?**

***Motivácia:*** *Evanjelium obsahuje tvrdé slová proti ľudu a jeho predstaviteľom, ktorí nespoznali prorokov poslaných Bohom ani jeho Syna, zle s nimi zaobchádzali, až ich zabili. Cirkev je dedičkou a prijíma poslanie odovzdávať požadované ovocie.*

* Ako pomáha tento úryvok k nášmu chápaniu Cirkvi a našej misie v nej?
* *„Vinicu prenajme iným vinohradníkom, ktorí mu budú načas odovzdávať úrodu.“* Aké je ovocie, ktoré sa viaže na Božie kráľovstvo? Akým spôsobom Cirkev a naše spoločenstvá odpovedajú na túto úlohu, ktorú nám dáva Boh?
* *„Kameň, čo stavitelia zavrhli, stal sa kameňom uholným.“* Dnes ľudia uznávajú Ježiša za uholný kameň svojich životov? A ty?

*Nasleduje čas na osobnú úvahu (meditáciu), potom sa v krátkosti podelíme s našou meditáciou* **–** *o tom, čo MNE hovorí text vzhľadom k mojej vlastnej osobnej situácii.*

**III. ORATIO**

**Čo odpoviem Pánovi, motivovaný jeho Slovom?**

***Motivácia:*** *Dnešné evanjelium nám kladie otázky ako veriacemu ľudu, ako novej vinici, o ktorú sa Boh stará s nevýslovnou jemnosťou. Ďakujme Bohu za jeho vernosť a jeho trpezlivosť s nami a prosme ho o odpustenie, pretože toľkokrát nedávame ovocie, ktoré od nás čaká.*

* Nasleduje čas osobnej modlitby, môžeme sa s ňou podeliť nahlas, vždy sa obracajúc k Bohu skrze chvály, ďakovaním alebo dôvernou prosbou.
* Taktiež potom môžeme recitovať žalm, ktorý pripadá na túto nedeľu ako responzóriový (Ž 79).

**IV. CONTEMPLATIO**

**K čomu ma povzbudzuje text?**

***Motivácia:*** Sv. Vincent vyzýval misionárov, aby sa Boh stal vlastníkom ich životov, ich „osobnej vinice“ a to takým spôsobom, aby jeho cnosti pôsobili v ich srdciach bez odporu:

*„Kraľuje mimoriadnym spôsobom nad spravodlivými, ktorí ho uctievajú a slúžia mu; v dobrých dušiach, ktoré sa odovzdávajú Bohu; nad vyvolenými, ktorí ho musia neustále zvelebovať. Nad týmito ľuďmi pôsobí zvláštnym spôsobom skrze cnosti, ktoré praktizujú a ktoré od neho* *prijali. On je Bohom cností a neexistuje žiadna cnosť, čo nepochádza od neho. Všetky pochádzajú z nevyčerpateľného prameňa, ktoré udeľuje vybraným dušiam, ktoré sú vždy pripravené prijať ich a vždy verné ich uskutočňovať. Takýmto spôsobom sa usilujú o Božie kráľovstvo. Je to tak, ako Boh kraľuje v nich“ (XI, 430).*

**Predsavzatie:**

* Zamyslieť sa nad doterajším životom a úprimne si odpovedať na otázky: „Som verným pracovníkom v Božej vinici? Aké ovocie dávam?“
* Spoločne uskutočniť nejaké dielo, cez ktoré sa môže sprítomniť Božie kráľovstvo.

**Záverečná modlitba**

Pane Ježišu, základný kameň.

Ty, ktorý dávaš konečný zmysel celému nášmu životu,

ty, ktorý nám ukazuješ cesty života a spásy,

cez ktoré máme prechádzať, aby sme obsiahli plnosť života s Tebou, aby sme sa stali tým, čím sa máme stať;

pomôž nám, Pane, aby sme si nezvykli na tvoje Slovo, aby sme nepadli do rutiny, aby sme neostali len v obdive a nadšení nasledovať ťa, ale aby sme tak i konali.

Nedovoľ, Pane, aby nás naše kritériá a záujmy

nevzdialili od Teba.

Nech je stále tvoje Slovo pre nás projektom a vzorom,

ktoré mame prijímať a žiť.

Amen.